Saopštenje za javnost

5. avgust 2021. godine

Beogradska berza i Atinska berza udružuju snage

Atinska berza (ATHEX) udružuje snage sa Beogradskom berzom (BELEX) kako bi zajednički iskoristile poslovne mogućnosti u eri ubrzane globalizacije.

Ova saradnja se bazira na dva principa: zajedničkom ubeđenju da bi respektivna tržišta trebalo da imaju ključnu ulogu u obezbeđivanju održivog ekonomskog rasta lokalnih ekonomija i zajedničkoj viziji da samo udruženim snagama regionalna tržišta mogu efikasno rešavati rastuće probleme i bolje servisirati potrebe izdavalaca koji dolaze iz EU i iz međunarodnog okruženja.

U ovom kontekstu, Atinska berza je sprovela sve neophodne radnje i dobila saglasnost Komisije za hartije od vrednosti Republike Srbije za sticanje 10,24% ukupnog broja akcija Beogradske berze.

Istovremeno, Beogradska berza, kao organizator tržišta, je donela odluku o unapređenju svoje trgovačke platforme i migraciji trgovačkih aktivnosti na trgovačku platformu Atinske berze, unapređujući na taj način likvidnost i raspon usluga zajedničke trgovačke platforme. Svi učesnici na tržištu će imati mogućnost ostvarivanja koristi od proširivanja i produbljivanja oba tržišta kapitala i unakrsnog trgovanja.

U narednoj fazi, Beogradska i Atinska berze će blisko sarađivati sa Vladom Republike Srbije – Ministarstvom finansija u pravcu daljeg strategijskog razvoja srpskog tržišta kapitala, a kroz uvođenje novih proizvoda i usluga koji će obezbeđivati podršku protoku kapitala od investitora, domaćih i međunarodnih, ka izdavaocima listiranim na Beogradskoj berzi.

Socrates Lazaridis, direktor Atinske berze je izjavio: *“ATHEX kao organizator tržišta i javno društvo raspolaže neophodnim iskustvom kako bi pružio podršku Beogradskoj berzi u naporima da razvije svoje tržište kapitala kroz ovo strateško partnerstvo. BELEX zajedno sa Kiparskom berzom i Atinskom berzom na zajedničkoj trgovačkoj platformi predstavlja novi korak ka našem dugoročnom cilju održivog poslovanja putem unapređenja zajedničke likvidnosti i širenja naše regionalne mreže.”.*

Siniša Krneta, direktor Beogradske berze je rekao: *“Ovo partnerstvo predstavlja organski nastavak dugogodišnje uspešne saradnje i rastućih poslovnih veza između Atinske i Beogradske berze. Kako bismo doprineli održivom razvoju srpskog tržišta kapitala, očekujemo da će nam ovo strateško i tehnološko partnerstvo pomoći da unapredimo tržišnu infrastrukturu tržišta, otklonimo investiciona uska grla, ubrzamo formiranje kapitala i generišemo brojne nove investicione prilike.”.*

O Beogradskoj berzi

**Beogradska berza,** osnovana 1894. godine uprkos prekidima u radu u svojoj istoriji, ostala je posvećena razvoju preduzetništva, investicione kulture i industrije tržišta kapitala u Srbiji od svog osnivanja. Nakon ponovnog početka rada 1989. godine, Beogradska berza je jedini organizator tržišta hartija od vrednosti u Srbiji. Obezbeđuje efikasan i transparentan mehanizam listiranja za kompanije, a brokerskim kućama i investitorima nudi platformu za trgovanje hartijama od vrednosti. Pored toga, BELEX nudi usluge koje uključuju diseminaciju tržišnih podataka, razvoj i kreiranje indeksa i edukativne treninge.

O ATHEX Grupi

**Atinska berza**, osnovana 1876, kontinuirano učestvuje u finansijskom i poslovnom razvoju tržišta kapitala. Athex Group je, takođe, deo SSE inicijative i radi na izgradnji kapaciteta kada su u pitanju problemi održivosti i promocija dugoročno održivog investiranja na tržištu kapitala. Grupa raspolaže potrebnim stručnim znanjima, IT infrastrukturom i nudi pun asortiman trgovačknih i post-trgovačkih usluga kroz svoje članove Grupe - ATHEX Clear i ATHEX CSD, EMIR i CSDR regulisane kompanije, respektivno. Takođe, obezbeđuje sisteme, operacije i usluge eko-sistemu tržišta, kapitala, drugim organizatorima tržišta i trećim stranama.

Dodatne informacije o tržištu i ATHEX Grupi možete naći [ovde](http://www.helex.gr/el/ir) ili na internet stranici [www.athexgroup.gr](http://www.athexgroup.gr).